નવી દિલ્હી: સ્વતંત્રતા બાદ અત્યાર સુધીના સૌથી મોટા કર સુધારા ગુડસ એન્ડ સર્વિસ ટેકસ (જીએસટી) હવે જ્યારે અમલ થવાની તૈયારીમાં છે ત્યારે કેન્દ્ર સરકાર સમક્ષ એવી પણ માગણી કરવામાં આવી છે કે ડાયરેકટ ટેક્સિસ એટલે કે પ્રત્યક્ષ કરવેરા ક્ષેત્રમાં પણ સુધારા કરવાની જરૂર છે. નાણાકીય બાબતોની સંસદીય સ્થાયી સમિતિએ ડાયરેકટ ટેકસ કોડ (પ્રત્યક્ષ કર સંહિતા) એટલે કે ડીટીસીનો પણ જીએસટી સાથે અમલ કરવા ભલામણ કરી છે. ડીટીસી તાત્કાલિક ધોરણે જીએસટી સાથે જ અમલી બનાવવામાં આવેે એવી ભલામણ કરતાં સંસદીય સ્થાયી સમિતિએ જણાવ્યું હતું કે જો ડીટીસીનો અમલ નહીં કરવામાં આવે તો જીએસટીના અમલના પગલે થનારા લાભો સંપૂર્ણપણે ફળીભૂત નહીં થાય.